諸人見和復次韻
作者：葛勝仲
朝代：宋

paragraphs: 淵明事獨往，謀酒不謀國。
引壺自酌罷，高卧幽窗北。
孤松供盤桓，五柳伴幽寂。
時赴中道邀，未覺體小劇。
八旬棄縣令，忻若重負釋。
安石登冶城，清談工剖擊。
竹林事遊燕，百金費羣客。
絲竹聊寫情，副此桮鐺癖。
歲晚白雞夢，頽齡天不惜。
二士俱好飲，世運屬艱棘。
身今掃閒軒，紅蕖蔭魴鯽。
遠挹環峰秀，下臨湍水激。
得酒且盡歡，何人壽金石。
不如更添燭，夜漏淹晷刻。
醺酣便逃禅，酩酊非閼適。
從教醉謬誤，黎明不能憶。